Смерць героя (Байран/Глебка)
Твая святая смерць, герой, —
Пачатак славы бессмяротнай,
І вечна будзе вобраз твой
У песнях жыць краіны роднай:
Адважны подзвіг за народ
Пясчынкай лёг на шлях свабод.

Пакуль народ свабодзе рад,
Цябе забыць ніхто не ў сілах,
Бо кроў твая не знікла, брат, —
Яна пульсуе ў нашых жылах,
І подзвіг твой натхніць ізноў
Тваіх унукаў і сыноў.

Мы змусім ворага дрыжаць,
Адно імя тваё назваўшы.
Дзяўчаты будуць праслаўляць
Цябе штогод на трызне паўшых,
І слёз не будзе на вачах:
Яны зняважылі б твой прах.

Вершы Джорджа Байрана
Пераклады Пятра Глебкі
Пераклады з англійскай мовы
Творы 1814 года

en:The Works of Lord Byron (ed. Coleridge, Prothero)/Poetry/Volume 3/Hebrew Melodies/Thy Days are done
pl:Skończon twój dzień
ru:Ты кончил жизни путь, герой! (Байрон; Плещеев)